แนวโน้มหุ้นแกว่งแคบคล้ายภูมิภาค
นักวิเคราะห์ประเมินดัชนีหุ้นไทย แกว่งแคบคล้ายภูมิภาค จับตาศาลฯไต่สวนคำร้อง 3จี บ่ายนี้
11 ต.ค. 2555

นักวิเคราะห์ประเมินดัชนีหุ้นไทย แกว่งแคบคล้ายภูมิภาค จับตาศาลฯไต่สวนคำร้อง 3จี บ่ายนี้
บทวิเคราะห์ บล.กรุงศรี ระบุว่า ตลาดหุ้นไทยวันนี้แกว่งแคบคล้ายภูมิภาคเหตุยังไร้ปัจจัยใหม่ ขณะเดียวกันยังกังวลเศรษฐกิจโลกหลังกองทุนการเงินระหว่างประเทศ(IMF)ปรับลดประมาณการเติบโตของเศรษฐกิจโลกลง และปัญหายุโรปที่ยังไม่คืบหน้า
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ดัชนี้หุ้นไทยในเช้านี้ยังคงกังวลเกี่ยวกับเศรษฐกิจโลก และผลประกอบการของบริษัทจดทะเบียน โดยอัลโค อิงค์ ผู้ผลิตอลูมิเนียมรายใหญ่ของโลก ปรับลดความต้องการโลหะลง ทำให้เป็นผลเชิงลบของแนวโน้มผลประกอบการในอนาคต 
ขณะที่ chevron ก็ได้มีการระบุถึงผลประกอบการในไตรมาสที่ 3 ว่าจะลดลงอย่างมีนัยสำคัญจากไตรมาสก่อนหน้า ทำให้นักลงทุนกังวลผลประกอบการของบริษัทจดทะเบียนในอเมริกาที่เหลืออื่นๆ เพราะช่วงนี้เป็นช่วงการประกาศผลประกอบการ นับว่าเป็นการเริ่มต้นที่ไม่ดีนัก
นอกจากนี้ล่าสุดสเปนถูก S&amp;P ปรับลดอันดับเครดิตประกาศลดลง 2 ขั้น จาก BBB+ เป็น BBB- ซึ่งสูงกว่า Junk Board แค่เพียง 1 ขั้น นับเป็นระดับเดียวกับของที่มูดี้ส์ให้ไว้ และมูดี้ส์เองก็กำลังทบทวนอันดับเครดิตของสเปนอยู่เช่นกัน
ด้านความเสี่ยงปัจจัยในประเทศ จับตาผลคำสั่งศาลศาลปกครองที่นัดไต่สวนฉุกเฉินบ่ายโมงวันนี้ เกี่ยวกับคำร้องขอระงับการประมูลคลื่น 3จี ถ้าผลคือระงับการประมูลในวันที่ 16 ต.ค.นี้ ก็จะทำให้เป็นผลลบต่อกลุ่มสื่อสาร  พร้อมให้แนวรับ 1,280 – 1,285 จุด และแนวต้าน 1,290 จุด